[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.7.2008

COM(2008) 487 τελικό

2006/0129 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με την 2η ανάγνωση του Ευρωπαϊκού Κοινοβουλίου για την έγκριση πρότασης για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα πρότυπα ποιότητας του περιβάλλοντος στον τομέα της πολιτικής υδάτων και για την τροποποίηση των οδηγιών 82/176/ΕΟΚ, 83/513/ΕΟΚ, 84/156/ΕΟΚ, 84/491/ΕΟΚ, 86/280/ΕΟΚ και 2000/60/EΚ

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2006/0129 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με την 2 η ανάγνωση του Ευρωπαϊκού Κοινοβουλίου για την έγκριση πρότασης για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα πρότυπα ποιότητας του περιβάλλοντος στον τομέα της πολιτικής υδάτων και για την τροποποίηση των οδηγιών 82/176/ΕΟΚ, 83/513/ΕΟΚ, 84/156/ΕΟΚ, 84/491/ΕΟΚ, 86/280/ΕΟΚ και 2000/60/EΚ

(Κείμενο που ενδιαφέρει τον ΕΟΧ)

1. Ιστορικό

Διαδικασία

Στις 17 Ιουνίου 2006 η Επιτροπή υπέβαλε, στο Ευρωπαϊκό Κοινοβούλιο και στο Συμβούλιο, πρόταση οδηγίας για τα πρότυπα ποιότητας του περιβάλλοντος στον τομέα της πολιτικής υδάτων, για έγκριση με την διαδικασία της συναπόφασης όπως ορίζεται στο άρθρο 251 της συνθήκης ΕΚ.

Η Ευρωπαϊκή Οικονομική και Κοινωνική Επιτροπή γνωμοδότησε στις 15 Φεβρουαρίου 2007.

Το Ευρωπαϊκό Κοινοβούλιο υιοθέτησε τη θέση του σε πρώτη ανάγνωση στις 22 Μαΐου 2007.

Το Συμβούλιο υιοθέτησε την κοινή θέση του σε πρώτη ανάγνωση στις 20 Δεκεμβρίου 2007.

Το Ευρωπαϊκό Κοινοβούλιο υιοθέτησε τη θέση του σε δεύτερη ανάγνωση στις 17 Ιουνίου 2008.

2. Στόχος της πρότασης της Επιτροπής

Η πρόταση της Επιτροπής για οδηγία σχετικά με τα πρότυπα ποιότητας του περιβάλλοντος στον τομέα της πολιτικής υδάτων («οδηγία για τις ουσίες προτεραιότητας») συνιστά «θυγατρική οδηγία» της οδηγίας πλαίσιο για τα ύδατα – ΟΠΥ (2000/60/EΚ[1]). Στόχος της πρότασης είναι :

- ο καθορισμός προτύπων ποιότητας του περιβάλλοντος για 33 ουσίες προτεραιότητας και επικίνδυνες ουσίες προτεραιότητας (βάσει του άρθρου 16 παράγραφος 7 της ΟΠΥ),

- η κατάργηση 5 παλαιών οδηγιών (ως αποτέλεσμα της επανεξέτασης που ορίζει το άρθρο 16 παράγραφος 10 της ΟΠΥ) και

- η αναθεώρηση του καταλόγου των επικίνδυνων ουσιών προτεραιότητας (βάσει της απόφασης 2455/2001/EΚ του Ευρωπαϊκού Κοινοβουλίου και του Συμβουλίου[2]).

3. Σχόλια της Επιτροπής

3.1 Γενικά

Στην σύνοδο της ολομέλειας του Ευρωπαϊκού Κοινοβουλίου της 17ης Ιουνίου 2008, το τελευταίο υιοθέτησε μια συμβιβαστική δέσμη που συνίσταται σε 18 τροπολογίες (αριθ. από 41 έως 58) οι οποίες συμφωνήθηκαν με το Συμβούλιο προκειμένου να επιτευχθεί συμφωνία σε δεύτερη ανάγνωση.

Οι τροπολογίες αυτές αφορούν κυρίως τα ακόλουθα σημεία :

- Προσθήκη υποχρεώσεων υποβολής αναφορών όσον αφορά τα μέτρα περιορισμού της έκτασης των ζωνών ανάμιξης.

- Την υπαγωγή των ιζημάτων και των ζώντων οργανισμών στις απογραφές των εκπομπών, των απορρίψεων και διαφυγών.

- Την διαμόρφωση τεχνικών κατευθυντηρίων γραμμών μέσω επιτροπολογίας για τις ζώνες ανάμιξης και για τους καταλόγους απογραφής.

- Άρθρο για την υποβολή αναφορών και την επανεξέταση.

- Άρθρο για την μελλοντική επανεξέταση του Παραρτήματος X της ΟΠΥ.

- Τροπολογίες σε ορισμένες αιτιολογικές σκέψεις.

Η Επιτροπή δέχεται όλες αυτές τις τροπολογίες, δεδομένου ότι ευθυγραμμίζονται με τον γενικό σκοπό και τα γενικά χαρακτηριστικά της πρότασης.

3.2 Τροποποιημένη πρόταση

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως καθορίζεται ανωτέρω.

[1] ΕΕ L 327 της 22.12.2000, σ. 1–73

[2] ΕΕ L 331 της 15.12.2001, σ. 1–5